SPDR เข้าซื้อทองคำต่อเนื่อง
ในสัปดาห์ที่ผ่านมา ราคาทองคำมีการปรับฐานราคามายืนอยู่เหนือระดับ 1,670 เหรียญสหรัฐ/ออนซ์ได้ในคืนวันศุกร์ ซึ่งเป็นไปตามที่ทางกลุ่มบริษัท MTS Gold แม่ทองสุก ได้วิเคราะห์ก่อนหน้านี้แล้วว่า ราคาทองคำกำลังเข้าสู่ทิศทางขาขึ้นและได้รับการตอบสนองอย่างถูกต้อง
27 ส.ค. 2555

ในสัปดาห์ที่ผ่านมา ราคาทองคำมีการปรับฐานราคามายืนอยู่เหนือระดับ 1,670 เหรียญสหรัฐ/ออนซ์ได้ในคืนวันศุกร์ ซึ่งเป็นไปตามที่ทางกลุ่มบริษัท MTS Gold แม่ทองสุก ได้วิเคราะห์ก่อนหน้านี้แล้วว่า ราคาทองคำกำลังเข้าสู่ทิศทางขาขึ้นและได้รับการตอบสนองอย่างถูกต้อง 
ราคาทองคำพุ่งขึ้นกว่า 40 เหรียญสหรัฐในช่วง 1 สัปดาห์ที่ผ่านมา ทำให้นักลงทุนได้รับผลกำไรที่ได้ซื้อสะสมกันมาตั้งแต่ราคาเฉลี่ยที่ 1,620 เหรียญสหรัฐ/ออนซ์ และได้สร้างผลกำไรให้กับนักลงทุนในตลาดทองคำได้พอสมควร ในขณะที่ข่าวซึ่งรองรับการวิเคราะห์ให้ทองคำขึ้นที่มีส่วนสำคัญอย่างมากก็คือ การเข้าซื้อทองคำอย่างต่อเนื่องของกองทุนทองคำ SPDR ในช่วงนับตั้งแต่ต้นเดือน ส.ค.ที่ผ่านมา SPDR เข้าซื้อทองคำทั้งสิ้นราว 34.6 ตัน จากระดับวันที่ 1 ส.ค ที่ 1,251.925 ตัน ณ ปัจจุบันคงทองที่ระดับ 1,286.502 ตัน 
นอกจากนั้นจะเห็นได้ว่า SPDR ยังมีการถือครองหุ้นโดยกองทุนจอร์จ โซรอส ฟันด์ และกองทุนจอห์น พอลสัน อีกด้วย โดยที่เป็นการแสดงให้เห็นถึงการที่ Hedge Funds รายใหญ่ในระดับโลกเข้าทำการลงทุนในทองคำอย่างเงียบๆ มาโดยตลอด ดังนั้นจึงเป็นที่คาดหวังอย่างยิ่งว่าราคาทองคำยังจะมีแนวโน้มที่สดใสต่อไป 
อย่างไรก็ตาม นักลงทุนทั่วโลกต้องจับตาดูผลการประชุมเศรษฐกิจที่จะเกิดขึ้นที่แจ็กสัน โฮล รัฐไวโอมิง ในวันที่ 31 ส.ค. เมื่อ เบน เบอร์แนนคี ประธานเฟด จะมีการกล่าวสุนทรพจน์ โดยตลาดมีการคาดการณ์ว่า เบอร์แนนคี อาจมีการพูดถึงกลยุทธ์ที่จะเตรียมกระตุ้นเศรษฐกิจ โดยการปราศรัยครั้งนี้เป็นครั้งสุดท้ายก่อนที่จะมีการประชุม FOMC ในเดือน ก.ย. และตามมาด้วยการเลือกตั้งรัฐบาลชุดใหม่ของสหรัฐอเมริกาในเดือน พ.ย.นี้ 
MTS Gold และนักวิเคราะห์ต่างประเทศหลายคนได้ให้ความเห็นที่คล้ายคลึงกันว่า เบอร์แนนคี อาจต้องทำการกระตุ้นเศรษฐกิจอีกครั้งภายในปีนี้ ซึ่งหากมีการออกมาตรการ QE3 จริง ราคาทองคำอาจมีการแกว่งตัวขึ้นอย่างรวดเร็วไปแตะระดับ 1,900 เหรียญสหรัฐ/ออนซ์ก็เป็นได้